google/wiki40b huggingface dataset:
Κότυς Δ΄

Βιογραφία

Ήταν γιος του Σαδάλα Γ΄ και διάδοχος του αδελφού του Ροιμητάλκη Α΄. Όταν πέθανε ο αδελφός του, ο Οκταβιανός Αύγουστος μοίρασε το βασίλειο ανάμεσα στον αδελφό του Κότυ και τον γιο του Ροιμητάλκη Ραισκούπορι. Ο Κότυς πήρε τα πιο γόνιμα εδάφη, όλες τις πεδιάδες και τις πόλεις, σε αντίθεση με τον ξάδελφό του που πήρε ορεινά και άγονα εδάφη. Ο Κότυς χαρακτηριζόταν σαν γλυκύς και αβρός σε αντίθεση με τον Ραισκούπορι που ήταν σκληρός και άπληστος.
Μετά το θάνατο του Αυγούστου, ο Ρασικούπορις προσπάθησε με δολιοφθορές να προκαλέσει πόλεμο με τον Κότυ. Με παρέμβαση του Τιβέριου η διαμάχη έληξε. Ο νέος αυτοκράτορας διαμήνυσε στους δύο βασιλείς να λύσουν τις διαφορές ειρηνικά και τότε ο Κότυς διέλυσε το στρατό του. Ο Ραισκούπορις, προφασιζόμενος τη συμφωνία με τον Τιβέριο, κάλεσε τον Κότυ σε συμπόσιο για να συζητήσουν τους όρους της, τον συνέλαβε και τον φυλάκισε. Παρά την επέμβαση του Τιβέριου ο Κότυς δολοφονήθηκε από τον Ραισκούπορι, ο οποίος συνελήφθη αργότερα από του Ρωμαίους. Διάδοχος στο θρόνο των Οδρυσών ήταν ο Κότυς Ε΄.
Έκοψε αργυρά νομίσματα που στη μία όψη έφεραν δική του κεφαλή με την επιγραφή ΚΟ και στην άλλη όψη κεφαλή του Αυγούστου. Σε κοινά χάλκινα νομίσματα που έκοψε με τον Ραισκούπορι, απεικονίστηκε η κεφαλή του με την επιγραφή ΒΑΣΙΛΕΥΣ ΚΟΤΥΣ, ενώ στην άλλη όψη νίκη στεφανωμένη με φοίνικα και την επιγραφή ΒΑΣΙΛΕΩΣ ΡΑΙΣΚΟΥΠΟΡΕΩΣ ή ΡΑΙΣΚΟΥΠΟΡΙΔΟΣ.
Όλγα Ροζάνοβα

Βιογραφία

Γεννήθηκε το 1886 στο Μελένκι της περιφέρειας Βλαντίμιρ και ήταν το πέμπτο και νεότερο παιδί της αριστοκρατικής οικογένειας του αξιωματικού της αστυνομίας Βλαντίμιρ Ροζάνοφ και της Ελιζαβέτα Ροζάνοβα. Η πρώτη της επαφή με τη ζωγραφική έγινε στη σχολή του Α. Μπολσακόφ της Μόσχας υπό τους Αντρέι Ματβέγιεφ και Νικολάι Ουλιάνοφ, ενώ αργότερα παρακολούθησε μαθήματα στη Σχολή Καλών Τεχνών Στρόγκανοφ, χωρίς όμως να φοιτήσει κανονικά στη σχολή. Κατόπιν μαθήτευσε στα εργαστήρια των Ιβάν Ντούντιν και Κονσταντίν Γιουόν, ολοκληρώνοντας τις σπουδές της το 1912 στη Σχολή Σβάντσεβα της Αγίας Πετρούπολης. Δύο χρόνια νωρίτερα είχε προσχωρήσει στην εικαστική ομάδα Ένωση Νεολαίας, με την οποία πραγματοποίησε την 11η Απριλίου του 1911 την πρώτη της έκθεση. 
Τα επόμενα χρόνια συμμετείχε στις σημαντικότερες εκθέσεις της Ρωσικής πρωτοπορίας περνώντας από τον κυβοφουτουρισμό στον σουπρεματισμό. Το έργο της συνδέθηκε στενά με εκείνο του Καζιμίρ Μαλέβιτς, ο οποίος την χαρακτήρισε ως τη «μοναδική αληθινά πρωτοπόρο ζωγράφο». Παράλληλα, η ζωγραφική της προξένησε το ενδιαφέρον και του Φιλίππο Τομάζο Μαρινέττι, ενός από τους ιδρυτές του ιταλικού φουτουρισμού, ο οποίος επισκεπτόμενος τη Ρωσία το 1914 ήρθε σε επαφή με το έργο της Ροζάνοβα. Το ίδιο έτος, η Ροζάνοβα συμμετείχε μαζί με άλλους Ρώσους καλλιτέχνες στην Α΄ Διεθνή Έκθεση Φουτουρισμού που πραγματοποιήθηκε στη Ρώμη.
Το 1916 - 1917 διετέλεσε μέλος της εικαστικής ομάδας Σουπρέμους, συνυπάρχοντας με καλλιτέχνες όπως οι Μαλέβιτς, Κλιουν, Ποπόβα, Ουντάλτσοβα, Έξτερ κ.ά. Παράλληλα ασχολήθηκε με τον σχεδιασμό υφασμάτων και εργόχειρων καθώς και με την εικονογράφηση λογοτεχνικών βιβλίων. 
Μετά την Οκτωβριανή επανάσταση η Ροζάνοβα συμπεριλήφθηκε στους καλλιτέχνες που συνεργάστηκαν με τον νεοπαγή κρατικό μηχανισμό των μπολσεβίκων και το 1918 διορίστηκε υπεύθυνη στον τομέα Εφαρμοσμένων Τεχνών του σοβιετικού Υπουργείου Παιδείας. Πέθανε στις 7 Νοεμβρίου του ίδιου έτους στη Μόσχα, προσβεβλημένη από διφθερίτιδα, ενώ εργαζόταν στην προετοιμασία για τον εορτασμό της πρώτης επετείου της Οκτωβριανής επανάστασης.
Το 1912 γνώρισε τον λογοτέχνη Αλεξέι Ελισέγεβιτς Κρούτσενιχ, με τον οποίο παντρεύτηκε τέσσερα χρόνια αργότερα. Υπό την επίδραση του Κρούτσενιχ ασχολήθηκε περιστασιακά με τη συγγραφή ποιημάτων.
Πιαουί

Οικονομία

Το Πιαουί είναι μία από τις φτωχότερες πολιτείες της Βραζιλίας. Στην πολιτεία καλλιεργούν μανιόκα, ρύζι και ζαχαροκάλαμο.
Tus Airways

Ιστορία

Η Tus Airways ιδρύθηκε το 2015 και υποστηρίζεται από επενδυτές από την Ευρώπη και τις Ηνωμένες Πολιτείες. Η αεροπορική εταιρεία άρχισε να λειτουργεί στις 14 Φεβρουαρίου 2016, με ένα Saab 340Β λειτουργεί από τη Λάρνακα προς το Τελ Αβίβ και τη Χάιφα στο Ισραήλ. Τον Ιούλιο του 2016, η αεροπορική εταιρεία έλαβε ένα Saab 2000 να αυξηθεί η χωρητικότητα στα δρομολόγιά της. Από το 2017 η αεροπορική εταιρία Tus Airways χρησιμοποιεί αποκλειστικά Fokker 70  και Fokker 100.
Βρωμιούχο νάτριο

Το βρωμιούχο νάτριο, γνωστό ως sedoneural είναι ένα άλας με χημικό τύπο NaBr, χρησιμοποιείται ευρέως ως αντισπασμωδικό και ηρεμιστικό στα τέλη του 19ου και στις αρχές του 20ου αιώνα. Η δραστικότητά του οφείλεται στα αρνητικά ιόντα βρωμίου. Πρόκειται για ένα κρυσταλλικό στερεό που μοιάζει με χλωριούχο νάτριο(NaCl). Πρόκειται για μία ευρέως χρησιμοποιημένη πηγή βρωμιούχων ιόντων. Έχει σημείο τήξης 747°C και σημείο βρασμού 1396°C.Είναι επίσης ένα από τα αλογονίδια.

Άλλες εφαρμογές

Χρησιμοποιείται ως υπνωτικό, αντισπασμωδικό και ηρεμιστικό στην κτηνιατρική. Ως πηγή βρωμιούχων ιόντων, είναι φαρμακολογικά ενεργό και είναι ισοδύναμο με το βρωμιούχο κάλιο.

Ασφάλεια

Το βρωμιούχο νάτριο είναι επιβλαβές σε περίπτωση κατάποσης ή εισπνοής σε μεγάλες ποσότητες, ακθώς επηρεάζει το κεντρικό νευρικό σύστημα, τον εγκέφαλο και τα μάτια. Η χημική ένωση μπορεί να προκαλέσει εγκαύματα στο δέρμα, τα μάτια και το αναπνευστικό σύστημα.
2112 (άλμπουμ)

Ιστορία του δίσκου

Μετά την εμπορική αποτυχία του "Caress of Steel",  η δισκογραφική εταιρεία των Rush πίεσε το συγκρότημα με σκοπό την ηχογράφηση ενός άλμπουμ με πιο εμπορική κατεύθυνση, απευθυνόμενο στις επιθυμίες ενός ευρύτερου αγοραστικού κοινού. Παρ' όλα αυτά, το συγκρότημα αγνόησε τις επιθυμίες της "Anthem Records", παραρτήματος της "Mercury", ηχογραφώντας το "2112", με το ομώνυμο κομμάτι να ξεπερνάει το είκοσι λεπτά και να αποτελείται από επτά μέρη.
Ο δίσκος κυκλοφόρησε στις αρχές Απριλίου του 1976 ανεβαίνοντας στο # 61 του Billboard στις Ηνωμένες Πολιτείες, όντας ο πρώτος τους δίσκος που μπήκε στο Top-100. Έγινε χρυσός στις 16 Νοεμβρίου 1977 και πλατινένιος στις 25 Φεβρουαρίου 1981. Επίσης, σκαρφάλωσε στην πέμπτη θέση των τσαρτ της πατρίδας τους και έχει βραβευθεί ως διπλά πλατινένιος και ασημένιος στην Μεγάλη Βρετανία.
Οι στίχοι του ομώνυμου τραγουδιού αναφέρονται σε μία φανταστική ιστορία η οποία διαδραματίζεται το έτος 2112, όπου μία συγκεκριμένη κάστα ανθρώπων (Priests of the Temples of Syrinx) καθορίζει τον τρόπο γραφής και το περιεχόμενο εικόνων, τραγουδιών, συγγραμμάτων, κτλ. Η ιστορία περιστρέφεται γύρω από έναν πρωταγωνιστή ο οποίος μαθαίνει να παίζει κιθάρα και να γράφει την δική του μουσική, κάτι που αποστρέφεται η προαναφερθείσα κάστα, οδηγώντας τον στην αυτοκτονία. Μετά τον θάνατο του, οι άνθρωποι απελευθερώνονται από την τυραννία.
Το εξώφυλλο του δίσκου είναι δημιουργία του Νιλ Πιρτ και παρουσιάζει το "έμβλημα του αστρανθρώπου" για πρώτη φορά, ένα σήμα που υιοθέτησαν οι οπαδοί του σχήματος.

Βραβεία

2112 (άλμπουμ)
Ηνωμένες Πολιτείες (RIAA Certification): 3 x πλατινένιος 
Καναδάς (CRIA Certification): 2 x πλατινένιος 
Ηνωμένο Βασίλειο (BPI Certification): Ασημένιος
Γλώσσα Ανγκίκα

Έδαφος

Τα Ανγκίκα ομιλούνται κυρίως στο ανατολικό Μπιχάρ, συμπεριλαμβανομένων των επαρχιών Μούνγκερ, Μπαγκαλπούρ και Πούρνια, και στην επαρχία Σαντάλ Παργκάνα στο Τζαρκάντ. Οι ομιλητές είναι γύρω στα 15 εκατομμύρια άτομα.

Σχέση με τα Μαϊθίλι

Τα Ανγκίκα είχαν χαρακτηριστεί ως διάλεκτο της Μαϊθίλι από την Γλωσσική Έρευνα της Ινδίας του Τζορτζ Α. Γκρίρσον (1903). Ωστόσο, οι ομιλητές της Ανγκίκα υποστηρίζουν το καθεστώς της ως μια ανεξάρτητη γλώσσα. Όταν οι υποστηρικτές της γλώσσας Μαϊθίλι στο Μπιχάρ απαίτησαν η πρωτοβάθμια εκπαίδευση να γίνεται στα Μαϊθίλι στις αρχές του 20ού αιώνα, οι ομιλητές της Ανγκίκα δεν το υποστήριξαν και αντί γι'αυτό ευνόησαν την εκπαίδευση στα Χίντι. Στη δεκαετία του 1960 και του 1970, όταν οι ομιλητές της Μαϊθίλι απαιτούσαν ξεχωριστή πολιτεία για τη Μιθίλα, οι ομιλητές της Ανγκίκα και της Μπατζίκα είχαν απαιτήσεις για την αναγνώριση των γλωσσών τους.
Οι υποστηρικτές της Μαϊθίλι πιστεύουν ότι η Κυβέρνηση του Μπιχάρ και το υπέρ των Χίντι Μπιχάρ Ραστραμπάσα Παρισάντ προωθούν τα Ανγκίκα και τα Μπατζίκα ως ξεχωριστές γλώσσες για να αποδυναμώσουν το κίνημα της γλώσσας Μαϊθίλι, και πολλοί από αυτούς θεωρούν ακόμα τα Ανγκίκα ως διάλεκτο της Μαϊθίλι. Άνθρωποι κυρίως από τις κάστες των Βραχμάνων Μαϊθίλ και οι Καράν Καγιάσθα υποστήριξαν το κίνημα για τη γλώσσα Μαϊθίλι, ενώ οι άνθρωποι από διάφορες άλλες κάστες στη περιοχή της Μιθίλα προβάλλουν τα Ανγκίκα και τα Μπατζίκα ως μητρική τους γλώσσα, προσπαθώντας να ξεφύγει από την περιφερειακή ταυτότητα με βάση τα Μαϊθίλι.

Επίσημη θέση

Η Ανγκίκα έχει την ιδιότητα της "δεύτερη πολιτειακής γλώσσας", στην ινδική πολιτεία του Τζαρκάντ από το 2018. Μοιράζεται αυτό το καθεστώς με 15 άλλες γλώσσες, συμπεριλαμβανομένης της Μαϊθίλι.
Μεσιέ 21

Χαρακτηριστικά

Το Μεσιέ 21 αποτελείται από τουλάχιστον 57 μέλη και έχει διάμετρο περίπου 15 έτη φωτός. Το Μ21 είναι σχετικά νεαρό με ηλικία περίπου 4,6 εκατομμύρια έτη φωτός. Το λαμπρότερο μέλος είναι ένας αστέρας τύπου Β0. Επειδή είναι τόσο νεαρό θεωρείται ότι είναι μέρος της αστρικής συγκέντρωσης ΟΒ1 του Τοξότη.
Ελληνική απογραφή 1920

Εδαφική κατάσταση κατά την απογραφή του 1920

Την εποχή που διεξάχθηκε η απογραφή το Βασίλειο της Ελλάδας αποτελούταν από τις εξής περιοχές: Πελοπόννησος, Στερεά Ελλάδα, Νησιά Ιονίου, Νησιά Αιγαίου, Κρήτη, Θεσσαλία, Ήπειρος, Μακεδονία και Θράκη. Ειδικές παρατηρήσεις: α) από τα νησιά του Αιγαίου εξαιρούνται τα Δωδεκάνησα ενώ περιλαμβάνονται η Ίμβρος και η Τένεδος και β) στη Γενική Διοίκηση Θράκης συμπεριλαμβάνεται και μέρος της Ανατολικής Θράκης, που παραχωρήθηκε στην Ελλάδα με τη Συνθήκη των Σεβρών, διαιρεμένο σε 4 νομούς, Αδριανούπολης, Καλλίπολης, Ραιδεστού και Σαράντα Εκκλησιών.
Ωστόσο, επίσημα το Ελληνικό Βασίλειο διαιρείτο σε δέκα διαμερίσματα: α) Στερεά Ελλάς και Εύβοια, β) Θεσσαλία και Άρτα, γ) Ιόνιοι Νήσοι, δ) Κυκλάδες Νήσοι, ε) Πελοπόννησος, στ) Μακεδονία, ζ) Ήπειρος, η) Νήσοι Αιγαίου, θ) Κρήτη και ι) Θράκη.
Εκλογές στην Γκάνα

Στην Γκάνα διενεργούνται εκλογές για πρόεδρο και για κοινοβούλιο κάθε 4 χρόνια. Η θητεία του προέδρου είναι τετραετής και μπορεί να ανανεωθεί συνεχόμενα για το ίδιο πρόσωπο μόνο μία φορά. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω.

2008

Στις γενικές εκλογές του 2008, Πρόεδρος είχε εκλεγεί ο Άτα Μιλς. Μετά τον αδόκητο θάνατο του Προέδρου Τζον Άτα Μιλς, στις 24 Ιουλίου 2012, προσωρινός Πρόεδρος ανέλαβε ο Αντιπρόεδρος Τζον Ντραμάνι Μαχάμα, μέχρι το Δεκέμβριο του 2012, οπότε έγιναν εκλογές. Στις 6 Αυγούστου 2012 ανέλαβε Αντιπρόεδρος ο Κουέζι Μπέκοε Αμισάχ-Άρθουρ.

2012

Οι προεδρικές εκλογές του 2012 έγιναν στις 7 Δεκεμβρίου για την εκλογή Προέδρου και των μελών της Εθνοσυνέλευσης σε 275 εκλογικές περιφέρειες. Εξαιτίας προβλημάτων με μερικές από τις μηχανές για βιομετρικό τρόπο εξακρίβωσης ταυτότητας, ορισμένοι ψηφοφόροι δεν μπόρεσαν να ασκήσουν το εκλογικό τους δικαίωμα, με αποτέλεσμα η ψηφοφορία να παραταθεί ως το Σάββατο 8 Δεκεμβρίου 2012.
Πρόεδρος επανεξελέγη ο Τζον Μαχάμα με ποσοστό 50,7% από τον πρώτο γύρο, με τον αντίπαλό του, Νάνα Ακούφο-Άντο να λαμβάνει 47,74%. Η Αντιπολίτευση κατήγγειλε την παραποίηση των αποτελεσμάτων από την Εφορευτική Επιτροπή. Λίγο πριν την ανακήρυξη των αποτελεσμάτων, η αστυνομία έκανε χρήση δακρυγόνων και διέλυσε τους διαδηλωτές που διαμαρτύρονταν έξω από το κτήριο της Κεντρικής Εκλογικής Επιτροπής.
Manhunt International

Ο Manhunt International είναι ένας ανδρικός διαγωνισμός ομορφιάς που ξεκίνησε το 1993. Διοργανώνεται από την Metromedia Singapore και την Procon Leisure International. Μεταξύ των κριτηρίων για συμμετοχή είναι να είναι κάποιος ηλικίας από 18 ως 30 ετών, ανύπαντρος και να έχει ύψος τουλάχιστον 1,80 μ. Από το διαγωνισμό εξαιρούνται οι αθλητές του μπόντι μπίλντινγκ. Ο διαγωνισμός αποτελείται από δύο φάσεις, την προκριματική και την τελική. Απονέμονται εκτός από τον κύριο τίτλο και πέντε βραβεία για εκπροσώπους από κάθε ήπειρο από το 2005.

Ιστορία

Το 1987 ο Άλεξ Λιου, υπεύθυνος καλλιστείων του Metromedia Singapore αποφάσισε να πραγματοποιηθεί ο πρώτος ανδρικός διαγωνισμός ομορφιάς στη Σιγκαπούρη, καθώς υπήρχαν πολυάριθμοι διαγωνισμοί για γυναίκες και ούτε ένας για άνδρες. Εν συνεχεία ο Λιου οργάνωσε τον πρώτο τέτοιο διαγωνισμό.
Ο Manhunt μετονομάστηκε σε Manhunt International το 1993 και έγινε για πρώτη φορά στην Χρυσή Ακτή της Αυστραλίας, με πρώτο νικητή το Γερμανό Τόμας Σάσε, ο οποίος ήταν πρώτος μεταξύ 25 διαγωνιζομένων. Ο διαγωνισμός του 1994 διεξήχθη στον ίδιο χώρο με τα καλλιστεία της προηγούμενης χρονιάς και κέρδισε ο Έλληνας Νίκος Παπαδάκης.
Το Νοέμβριο του 1995 στο διαγωνισμό έλαβαν μέρος 35 χώρες και τα καλλιστεία έλαβαν χώρα στο νησί Σεντόσα της Σιγκαπούρης.
Σπύρος Κοντούλης

Σε συλλογικό επίπεδο

Ξεκίνησε το ποδόσφαιρο το 1931 από την Άμυνα Πειραιώς. Το 1935 μεταπήδησε στην ΑΕΚ, με την οποία πανηγύρισε τα πρωταθλήματα Ελλάδας του 1939 και του 1940 καθώς και το κύπελλο Ελλάδας του 1939 έχοντας ως συμπαίκτες, μεταξύ άλλων, ποδοσφαιριστές όπως οι Κλεάνθης Μαρόπουλος, Τρύφων Τζανετής, Σπύρος Σκλαβούνος και Γιώργος Μάγειρας.

Στην Εθνική Ελλάδας

Ο Κοντούλης υπήρξε 3 φορές διεθνής με την Εθνική Ελλάδας, αγωνιζόμενος και στους τρεις αγώνες που αυτή έδωσε κατά το έτος 1938, οι οποίοι ήταν και οι τελευταίοι του ελληνικού αντιπροσωπευτικού συγκροτήματος προπολεμικά.

Θάνατος

Τον Ιούνιο του 1944 σκοτώθηκε από τα γερμανικά στρατεύματα Κατοχής, στην προσπάθεια του να αποδράσει από το φορτηγό που τον μετέφερε για εκτέλεση από τις φυλακές Χαϊδαρίου στο σκοπευτήριο της Καισαριανής.
Λίγο καιρό νωρίτερα οι Γερμανοί είχαν εκτελέσει και τον αδερφό του.
Ιωάννης Γιαμούζης

Βιογραφικά στοιχεία

Γεννήθηκε σε χωριό της Ελασσόνας και σπούδασε ιατρική στο Πανεπιστήμιο Αθηνών.
Εξελέγη βουλευτής Λάρισας στις εκλογές του Μαΐου 1915 και επανεξελέγη, ως βουλευτής Ελασσόνας στις εκλογές του 1923 και του 1928.
Αντίδραση Σονογκασίρα

Η αντίδραση Sonogashira είναι οργανική αντίδραση στην οποία συμμετέχουν αλκίνια με τριπλό δεσμό σε θέση-1 και αρυλο-ή βινυλο-αλογονίδια. Η αντίδραση χρησιμοποιείται στη σύνθεση παραγώγων φαινανθρολίνης. Ο καταλύτης μπορεί να είναι το Pd(PPh₃)₄ αλλά και το PdCl₂(PPh₃)₂ :
Μυροδάφνη Ιωαννίνων

Γεωγραφία - Ιστορία

Η Μυροδάφνη βρίσκεται σε πλαγιά του όρους Μακροβούνι και ανήκει στα λεγόμενα χωριά του Ξηροβουνίου. Απέχει 25 χιλιόμετρα νότια από την πόλη των Ιωαννίνων και 2 χλμ. ανατολικά της εθνικής οδού Άρτας - Ιωαννίνων. Προς τα βόρεια του χωριού βρίσκονται η Πέρδικα και τα Βασαίικα ενώ στα ανατολικά διέρχεται η Ιόνια Οδός. 
Η παλιά ονομασία του οικισμού ήταν Λαγάτορα και με το όνομα αυτό αναφέρεται στα οθωμανικά στατιστικά κατάστιχα του 1895 ως τσιφλίκι του Καζά Ιωαννίνων με πληθυσμό 128 κατοίκους. Μετονομάστηκε το 1919, με το ΦΕΚ 184Α - 19/08/1919, σε Μυροδάφνη. Σύμφωνα με την απογραφή του 2011 αποτελεί τη τοπική κοινότητα Μυροδάφνης που ανήκει στη δημοτική ενότητα Αγίου Δημητρίου του Δήμου Δωδώνης και σύμφωνα με την απογραφή 2011 έχει πληθυσμό 139 κατοίκους
Γουλιέλμος της Έσσης-Φίλιππσταλ

Βιογραφία

Ήταν ο πρωτότοκος γιος του Καρόλου Α΄ λαντγκράβου της Έσσης-Φίλιππσταλ και της Αικατερίνης-Χριστίνας των Βέττιν, κόρης του Ιωάννη-Γουλιέλμου Γ΄ δούκα της Σαξονίας-Άιζεναχ.
Το 1770 απεβίωσε ο πατέρας του και τον διαδέχθηκε. Υπηρέτησε στον Ολλανδικό στρατό ως διοικητής του Ιππικού και κυβερνήτης του 'σ-Χερτόγκενμπος. Έγινε διοικητής των Ιωαννιτών ιπποτών στην επαρχία Λάγκοβ της Πολωνίας. Το 1806 το λαντγκραβάτο του κατελήφθη από το Γαλλικό στρατό και ενσωματώθηκε στο βασίλειο της Βεστφαλίας, το οποίο είχε μικρή διάρκεια.
Απεβίωσε το 1810 σε ηλικία 84 ετών, πριν δει την επικράτειά του ελεύθερη. Τον διαδέχθηκαν οι γιοί του, πρώτα ο Λουδοβίκος και μετά ο Ερνέστος-Κωνσταντίνος. Άλλοι δύο γιοί του είχαν αποβιώσει πριν από αυτόν.
Συνομοταξία

Στη βιολογία, συνομοταξία (Λατινικά: phylum = φύλο, δηλαδή φυλή) ονομάζεται η ταξινομική βαθμίδα που βρίσκεται κάτω από το Βασίλειο και πάνω από την Ομοταξία.
Αν και η χρήση του όρου συχνά χρησιμοποιείται σαν να πρόκειται για μία ξεκάθαρα ορισμένη βιολογική κατηγορία, δεν υπάρχει ακόμη κάποιος ευρέως αποδεκτός ορισμός της λέξης. Θεωρείται πολλές φορές και ως ακυρολεξία που επιδεικνύει την άγνοια του πομπού. Κατά συνέπεια, η χρήση του όρου ποικίλει ανάλογα με τον συγγραφέα.
Ούρο

Κατά τον κυτταρικό μεταβολισμό των ζώων προκύπτουν στην κυκλοφορία του αίματος πλεονάζουσες υδατοδιαλυτές χημικές ουσίες. Πολλές εξ αυτών είναι αζωτούχες, κάποιες μάλιστα τοξικές για τον οργανισμό. Αυτές οι ανεπιθύμητες ουσίες αποβάλλονται στα ούρα μέσω του ουροποιητικού συστήματος. Ως ούρα ορίζεται το σύνολο των ουσιών που αποβάλλονται από τους νεφρούς και διαμέσου των υπολοίπων οργάνων του ουροποιητικού συστήματος αποβάλλονται έξω από το σώμα.

Φυσιολογία

Τα ούρα δημιουργούνται από διαδικασίες που συμβαίνουν στο ουροποιητικό σύστημα. Εν συντομία η ουροποίηση περιλαμβάνει την αρχική διήθηση όλων των πλεοναζόντων στο αίμα ουσιών (νερό, γλυκόζη, ηλεκτρολύτες,τοξίνες κ.α.), την επαναπορρόφηση κάποιων εξ' αυτών για τη διατήρηση της ισορροπίας των ηλεκτρολυτών στο σώμα και την απέκκριση του ούρου ή ούρηση.

Σύσταση

Τα ούρα είναι διάλυμα το οποίο αποτελείται από νερό (περίπου 95%), ουρία, ουρικό οξύ, κρεατινίνη, αμμωνία, οξαλικό οξύ, διάφορα άλατα (φωσφορικά, θειικά, χλωριούχα κ.α.) και άλλες οργανικές ή ανόργανες ουσίες, παραπροϊόντα του μεταβολισμού. Πολλοί παράγοντες επιδρούν στη σύσταση των ούρων, με κυριότερους την πρόσληψη νερού και τη σύσταση της τροφής. Όταν απομακρύνονται από τους νεφρούς, υπό φυσιολογικές συνθήκες, τα ούρα είναι στείρα, ενώ μπορεί να προστεθούν σε αυτά προσμίξεις βλέννας ή βακτηρίων μέχρι την έξοδο τους από τον οργανισμό.
Το χρώμα τους ποικίλει από διαφανές προς κίτρινο έως σκούρο φαιό, ενώ η οσμή τους είναι χαρακτηριστική για τα διάφορα είδη ζώων. Και οι δύο αυτές ιδιότητες αλλάζουν με τη σύσταση των ούρων. Η κλασική οσμή των ούρων προέρχεται από τη μετατροπή της ουρίας τους σε αμμωνία.

Το pH των ούρων είναι, γενικά, όξινο στα σαρκοφάγα ζώα και αλκαλικό στα φυτοφάγα ζώα. Αλλαγές στη διατροφή, περιβαλλοντικοί παράγοντες κ.α. μπορεί να μεταβάλλουν το pH τους. Τo φυσιολογικό pH των ούρων στον άνθρωπο είναι γύρω στο 6.

Η ποσότητα των ούρων ποικίλει ευρέως ανάλογα με την κατάσταση ενυδάτωσης του οργανισμού, τη δραστηριότητά του, περιβαλλοντικούς παράγοντες, υγεία κ.α. Στον άνθρωπο η φυσιολογική ποσότητα είναι 1 με 2 λίτρα την ημέρα. Σημαντικά μεγαλύτερη ή μικρότερη ποσότητα σημαίνει παθολογική κατάσταση και ορίζεται ως πολλυουρία και ολιγοουρία αντίστοιχα. Συχνοουρία είναι η αύξηση της συχνότητας ούρησης, ενώ κατά την ανουρία έχουμε έλλειψη της ούρησης.
Φεστιβάλ Κινηματογράφου Θεσσαλονίκης 1971

Το 12ο Φεστιβάλ Κινηματογράφου Θεσσαλονίκης διοργανώθηκε στις 20-26 Σεπτεμβρίου 1971 στην αίθουσα της Εταιρείας Μακεδονικών Σπουδών.

Βραβευμένες ταινίες μεγάλου μήκους

Παπαφλέσσας: 3 βραβεία (αρτιότερης παραγωγής, σκηνοθεσίας και τιμητική διάκριση για τα ντεκόρ και τα κοστούμια)
Τι έκανες στον πόλεμο, Θανάση;: 3 βραβεία (καλλιτεχνικής ταινίας, σεναρίου και α’ ανδρικού ρόλου)
Εκείνο το καλοκαίρι: 2 βραβεία (φωτογραφίας και μουσικής)
Ολοκαύτωμα: 2 βραβεία (β’ ανδρικού ρόλου και πρωτοεμφανιζόμενου σκηνοθέτη)
Ευδοκία: 1 βραβείο (α’ γυναικείου ρόλου)
Υποβρύχιο Παπανικολής: 1 βραβείο (τιμητική διάκριση)
Η χαραυγή της νίκης: 1 βραβείο (β’ γυναικείου ρόλου)

Βραβευμένες ταινίες μικρού μήκους

Ο κόσμος των εικόνων: 1 βραβείο (καλύτερης ταινίας μικρού μήκους ντοκιμαντέρ)
Πανδαισία: 1 βραβείο (πρωτοεμφανιζόμενου σκηνοθέτη μικρού μήκους με υπόθεση)
Σσσστ!: 1 βραβείο (καλύτερης ταινίας μικρού μήκους με υπόθεση)
Το πρόσωπο: 1 βραβείο (πρωτοεμφανιζόμενου σκηνοθέτη μικρού μήκους ντοκιμαντέρ)

Συμμετοχές ταινιών μικρού μήκους

Βίλλα στην εξοχή
Η μεγάλη ώρα (εκτός συναγωνισμού)
Θύμησες – ράμφη πεινασμένα
Ολυμπία
Πολιτεία
Το φαράγγι της Σαμαριάς

Η προκριθείσα μικρού μήκους Ένα καράβι τραγούδια, του Γιώργου Σκαλενάκη, δεν προβλήθηκε για τεχνικούς λόγους.

Ξένο μη διαγωνιστικό

Προβλήθηκαν 7 ταινίες μεγάλου μήκους.

Προβλήματα με την λογοκρισία είχαν δυο ταινίες που τελικά δεν προβλήθηκαν:
Sacco e Vanzetti / Σάκκο και Βαντσέτι (Ιταλία) Giuliano Montaldo
Szerelem / Αγάπη (Ουγγαρία) Károly Makk
Καλός Αγρός Δράμας

Γενικά και ιστορικά στοιχεία

Ο Καλός Αγρός (γνωστός μέχρι το 1927 ως Οσμανίτσα) περιήλθε στην Ελλάδα κατά τη διάρκεια των Βαλκανικών Πολέμων, ενώ αργότερα εγκαταστάθηκαν σε αυτόν Έλληνες πρόσφυγες από τις περιοχές της Θράκης και της Μικράς Ασίας. Την περίοδο της Κατοχής πέρασε - μαζί με την υπόλοιπη Ανατολική Μακεδονία και το μεγαλύτερο κομμάτι της Θράκης - υπό βουλγαρικό έλεγχο. Στα τέλη Σεπτεμβρίου του 1941, ένοπλοι του χωριού συμμετείχαν στην εξέγερση της Δράμας, πυρπολώντας το τοπικό κτήριο της βουλγαρικής διοίκησης και διώχνοντας στρατιωτικό απόσπασμα που κατείχε μια οδική γέφυρα. Ακολούθησαν σκληρά αντίποινα από τη βουλγαρική πλευρά που περιλάμβαναν την καταστροφή αρκετών σπιτιών του οικισμού και την εκτέλεση 25 ή 26 νέων ανδρών, εκ των οποίων οι 22 ήταν κάτοικοι του Καλού Αγρού. 
Κατά τους τελευταίους μήνες της Κατοχής, βρήκαν καταφύγιο στον Καλό Αγρό αρκετοί κάτοικοι των χωριών της Ελατιάς, τα οποία είχαν νωρίτερα πυρποληθεί από τον βουλγαρικό στρατό ως αντίποινα για τη μάχη της γέφυρας Παπάδων.
Διοικητικά, μετά την ενσωμάτωσή του στο ελληνικό κράτος, ο Καλός Αγρός υπήχθη αρχικά στην επαρχία Δράμας, ενώ από το 1997 ανήκει στον ομώνυμο δήμο.
Άνθιμος Γαλάνης

Πρώτα χρόνια

Γεννήθηκε το 1879 στο χωριό Παλιό Κωσταράζι στην Καστοριά. Το πραγματικό του όνομα ήταν Παντελής Γαλάνης, ήταν παντρεμένος και πατέρας τριών αγοριών. Χειροτονήθηκε ιερέας το 1934 από τον Μητροπολίτη Καστοριάς Νικηφόρο ο οποίος και του έδωσε το όνομα Άνθιμος προς τιμή του Κωσταραζινού εθνομάρτυρα αρχιμανδρίτη Άνθιμου Γιοβανόπουλου.

Σύλληψη και εκτέλεση

Στις 26 Ιουλίου 1943, στο χωριό είχαν καταλύσει Έλληνες αντιστασιακοί. Την επόμενη μέρα, όταν το αντάρτικο σώμα είχε αποχωρήσει από το χωριό, κατέφτασε γερμανικό απόσπασμα, έπειτα από πληροφορίες που είχαν ότι στον οικισμό υπήρχαν αντάρτες. Κατευθύνθηκαν προς τον ιερέα του χωριού παπά Άνθμιμο, τον οποίο κατηγόρησαν ότι ξεσήκωνε τους κατοίκους του χωριού εναντίον των δυνάμεων κατοχής. Ο ίδιος παρ'όλα αυτά, δεν το αρνήθηκε. Οι Γερμανοί επέμεναν να τους επιβεβαιώσει εάν μέσα στον οικισμό υπήρχαν αντάρτες, αλλά εκείνος αρνούνταν να τους δώσει κάποια πληροφορία, για να μην προδώσει τους αντιστασιακούς. Παρά την προτροπή των Γερμανών στρατιωτών να τους πει την αλήθεια που είχαν ήδη επιβεβαιώσει και να τον αφήσουν ελεύθερο, ο ιερέας ήταν ανένδοτος. Τελικά οι Γερμανοί, αφού τον βασανίζουν, τον εκτελούν και θάβουν πρόχειρα την σωρό του κάτω από πέτρινες πλάκες.
Εκλογές των Ηνωμένων Πολιτειών 2000

Στις 7 Νοεμβρίου 2000, οι Ηνωμένες Πολιτείες διεξήγαγαν μια γενική εκλογή.
1449 Βίρτανεν

Φυσικά χαρακτηριστικά

O φασματικός τύπος του Βίρτανεν είναι S (λιθώδης). Ο Βίρτανεν περιστρέφεται γύρω από τον εαυτό του μία φορά κάθε 30 ώρες και 29,7 λεπτά, μία πολύ αργή περιστροφή για αστεροειδή.
Κλειστό Γήπεδο Ροϊτίκων

Περιγραφή

Το γυμναστήριο είναι πλήρως εξοπλισμένο και σύγχρονο. H σάλα του έχει διαστάσεις 34μ. Χ 23μ. με 9μ. ύψος και ο αγωνιστικός χώρος έχει παρκέ δάπεδο. Διαθέτει επίσης κερκίδα με πλαστικά καθίσματα με χωρητικότητα περίπου 500 θέσεων, αποδυτήρια, ηλεκτρονικό πίνακα, φωτισμό 600 λουξ, καθώς και αίθουσα προθέρμανσης, αίθουσα συσκέψεων, ιατρείο, γραφεία, κυλικείο αλλά και άνετο χώρο στάθμευσης οχημάτων (πάρκινγκ).

Χρήση ως έδρα

Χρησιμοποιείται ως έδρα της Ε.Α. Παραλίας με τμήματα μπάσκετ και βόλλεϋ όλων των ηλικιακών ομάδων αλλά και της ακαδημίας μπάσκετ Α.Ε. Ροϊτίκων, καθώς επίσης και από άλλες αθλητικές ομάδες των γύρω όμορων περιοχών όπως του Διαγόρα Βραχναίικων, της Πάτρας και γενικά του Νομού Αχαΐας.